Da heul levr Anna Mouradova em eus bet choant da adlenn al levrig-mañ, bet embannet gant an Institut Culturel de Bretagne da heul ur chollok diwar-benn an treiñ. Un dastumad 6 testenn ennañ eo, en e raok ur pennad-digeriñ e 2 yezh (neo ket un  droidigezh) gant Per Denez. Kavet em eus dedennusoch ar 6 testenn gentañ eget an eil lodenn, dre vras, o vezañ ma reont anv eus diaesterioù ha perzhioù ispisial an teknik-treiñ, pep skrivagner o tennañ e skouerioù eus e skiant-prenet war e yezhoù dezhañ. Ar pennad diwar-benn Lennegezh ha treiñ kinniget gant Gwendal Denez nem eus ket kavet kalz a draoù nevez ennañ pa oa dre vras danvez kentelioù skolveur em boa heuliet ur mare zo bet.  An hini en dije choant da zeskiñ tra pe dra diwar-benn ar  vicher a droer vije mat dezhañ en em dreiñ (!) war-zu testenn André Markowicz, skrivet gant ur stil anat en ur galleg brav ha plijus, pezh zo, muioch vo desket diwar-benn Markowicz eget diwar-benn e vicher, taget ma tiskouez bezañ gant kleñved ar me-me : plijadur hep kalz a zanvez eta.  Ar pennad diwezhañ, savet gant an alaman Wolfgang Geiger, a flatr gant forzh skouerioù tennet eus ar Barzhaz Breizh gwanderioù an treiñ a eil dorn, pa ne ouie ket ar brezhoneg an dud o doa lakaet ar Barzhaz Breiz en  alamaneg. Gwelloch eo eget netra koulskoude, alaman ebet ne ouie ar brezhoneg pa oa bet embannet al levr-se du-hont. Desachet eo bet va evezh, gant Geiger, war un dra bennak all ne soñjan ennañ nemet ral a wezh, okupet ma vez va spered gant ijinañ penaos bouetañ atav muioch-mui ar brezhoneg : pouezus eo ivez reiñ ar brezhoneg, dre vouezhioù e skrivagnerien, da vezañ klevet hag anavezet e broioù all…